**DIRECŢIA TRANSPORT NAVAL**

***Nr. 1603/52***

***Data:24.02.2021***

**REFERAT DE APROBARE**

**Privind modificarea punctului III al Anexei la Ordinul ministrului transporturilor nr. 1254/2019 *privind aprobarea Listei cuprinzând porturile şi locurile de operare deschise accesului public şi limitele acestora, a căror infrastructură de transport naval aparţine domeniului public al statului***

*Ordonanţa Guvernului nr. 22/1999* *privind administrarea porturilor şi a căilor navigabile, utilizarea infrastructurilor de transport naval aparţinând domeniului public, precum şi desfăşurarea activităţilor de transport naval în porturi şi pe căile navigabile interioare*, republicată, cu modificările și completările ulterioare (OG nr. 22/1999) a fost elaborată în scopul de a reglementa administrarea şi utilizarea infrastructurii de transport naval, modul de organizare şi funcţionare a administraţiilor portuare şi/sau de căi navigabile interioare, cât şi modul de autorizare şi de desfăşurare a activităţilor de transport naval pe căile navigabile interioare din România.

În temeiul prevederilor art. 8 alin. (1) din OG nr. 22/1999:

*”Art. 8. - (1)* *Lista cuprinzând porturile şi locurile de operare deschise accesului public, precum şi limitele acestora se stabilesc şi se aprobă prin ordin al ministrului transporturilor.*”, ***porturile/locurile de operare Gura Arman și Turcoaia*** au fost incluse la punctul III din Anexa nr. 1 al OMTI nr. 709/2010 *privind aprobarea Listei cuprinzând porturile şi locurile de operare deschise accesului public şi limitele acestora, a căror infrastructură de transport naval aparţine domeniului public al statului, precum şi a Listei cuprinzând limitele radelor portuare şi ale zonelor de ancoraj*.

Ca urmare a Sentinței Civile nr. 89/2004, pronunțată de către Judecătoria Măcin, rămasă definitivă și irevocabilă prin Decizia Civilă nr. 467/C/2006, pronunțată de către Curtea de Apel Constanța, terenurile portuare în suprafaţă de 102.168 mp. şi 616,58 mp aferente bunurilor înscrise la nr. MFP 33929 şi MFP 33931, aflate în administrarea Ministerului Transporturilor şi în concesiunea Companiei Naţionale Administraţia Porturilor Dunării Maritime - SA Galaţi, situate în porturile/locurile de operare Gura Arman și Turcoaia, au fost scoase din inventarul centralizat al bunurilor din domeniul public al statului prin Hotărârea Guvernului nr. 708/27.09.2017 privind scoaterea din inventarul centralizat al bunurilor din domeniul public al statului a unor bunuri aflate în administrarea Ministerului Transporturilor şi în concesiunea Companiei Naţionale Administraţia Porturilor Dunării Maritime - S.A. Galaţi, (CN APDM SA Galați).

Conform Anexei la Contractul de concesiune nr. 3447/LO/2008 încheiat între Ministerul Transporturilor și CN APDM SA Galați, în ”Inventarul bunurilor din domeniul public al statului” au rămas: **bunul ”Pereu la Gura Arman”** **nr. MFP 33930,** **definit ca un cheu pereat cu o lungime de 200 metri și bunul ”Cheu taluz acostare nave”** **nr. MFP 33932,** **definit ca un cheu pereat cu o lungime de 280 metri în Turcoaia.**

Având în vedere cele de mai sus, precum și faptul că CN APDM SA Galați nu a transmis Ministerului Transporturilor și Infrastructurii un extras de carte funciară eliberat de Oficiul de Cadastru şi Publicitate Imobiliară (OCPI) care să cuprindă informaţii referitoare la descrierea şi identificarea bunurilor înscrise la nr. MFP 33930 şi MFP 33932 (număr cadastral, suprafaţa în mp, cheu pereat/mal amenajat/mal natural, lungime, poziția kilometrică, vecinătăți etc.), înscrieri privitoare la titularul dreptului de proprietate şi la eventualele sarcini existente (drept de uzufruct, ipotecă etc.), porturile/locurile de operare Gura Aman și Turcoaia nu au fost înscrise *în OMT nr. 1254/2019* *privind aprobarea Listei cuprinzând porturile şi locurile de operare deschise accesului public şi limitele acestora, a căror infrastructură de transport naval aparţine domeniului public al statului* care abrogă OMTI nr. 709/2010.

Luând în considerare documentația CN APDM SA Galați transmisă Ministerului Transporturilor și Infrastructurii cu actul numărul 298/13.01.2021 înregistrat la MTI cu nr. 1603/14.01.2021d, precum și completărilor ulterioare, prin actul numărul 616/27.01.2021, înregistrat la MTI cu nr. 4374/01.02.2021, în vederea aplicării prevederilor art. 8 alin. (1) din OG nr. 22/1999, trebuie emis un ordin al ministrului transporturilor și infrastructurii care să includă locurile de operare Gura Arman și Turcoaia în ”Lista cuprinzând porturile şi locurile de operare a căror infrastructură de transport naval aparţine domeniului public al statului şi este concesionată Companiei Naţionale "Administraţia Porturilor Dunării Maritime" - S.A. Galaţi de către Ministerul Transporturilor, pe bază de contract de concesiune, în vederea administrării”.

Având în vedere cele de mai sus, am elaborat proiectul de *Ordin al ministrului transporturilor și infrastructurii pentru modificarea punctului III al Anexei la Ordinul ministrului transporturilor nr. 1254/2019 privind aprobarea Listei cuprinzând porturile şi locurile de operare deschise accesului public şi limitele acestora, a căror infrastructură de transport naval aparţine domeniului public al statului*, pe care, dacă sunteţi de acord, vă rugăm să îl avizaţi.

**Director**

**Gabriela MURGEANU**